# Nagykőrös 2017.07.06.-09.

## 1.nap

 Csütörtökön 5 óra felé értünk Nagykőrösre. Kedves fogadtatás közepette igazítottak minket útba, kiválasztottuk a változatosabbnál változatosabb programok közül a nekünk legjobban tetszőket, majd elfoglaltuk a szobáinkat. Ezután nyitó áhítat következett, amit a vacsora követett. Este részt lehetet venni a diákoknak egy ismerkedést szolgáló játékos vetélkedőben, mi a lila csapatba kerültünk és nagyon aranyos emberekkel ismerkedtünk meg a szórakoztató feladatok alatt.

2.nap

 Reggeli után mindenki felvette a saját iskolájának az ünnepi öltözékét, mi természetesen a matrózblúzt és a fekete szoknyát☺ Rendőri kísérettel átsétáltunk a Református Templomba. Teljesen más volt, mint a vásárhelyi Ótemplom, hiába mindkettő református. Szabó Gábor lelkipásztor hirdetett igét, ami igazán érdekes volt. Magát Nagykőröst egy gyönyörű városnak tartjuk, szép és rendezett, sok zöld területtel. Minket a levendulák fogtak meg a legjobban. Ezután a gimnáziumba mentünk, ahol Suba Lajos igazgató úr előadását hallgattuk meg a gimnázium történetéről. Sok érdekes dolgot hallottunk, többek között azt, hogy a Kormorán zenekar írt az iskolának egy himnuszt☺ Utána visszasétáltunk a kollégiumba, megebédeltünk és nem sokkal később busszal elutaztunk a ceglédi strandra. Ilyen melegben nagyon jól esett egy kis felfrissülés☺

3.nap

 Megreggeliztünk, meghallgattunk egy rövid áhítatot, majd szabadfoglalkozás keretében mi ketten a fagyizás mellett döntöttük. Ezután csoportokra oszlottunk és Cool-túra néven indult egy városnéző körút különböző feladatokkal tarkítva. Nagyon érdekes és szórakoztató volt, sok mindent megtudhattunk Nagykőrösről. Ebéd után lovaskocsival átvittek minket Pálfájába. Hatalmas élmény volt, még akkor is, ha falusiként nem áll tőlünk messze ez a műfaj☺ Pálfájában egy érdekes geológiai előadást tekinthettünk meg és különböző kézműves foglalkozásokat próbálhattunk ki, például íjászkodni is lehetett, amiben Erika 7. helyezést ért el. Aki megéhezett arra frissen sült kenyérlángos várt, elmondhatjuk, hogy ennél finomabbat nemigen ettünk még☺ Vacsora után a fiatalok szabad utat kaptak a bulizáshoz és egy fergeteges zenés-táncos estén vehettünk részt!

4.nap

 Reggeli után átmentünk a Református Templomba, direkt a találkozóra készített pólóban! Ezt követően elbúcsúzkodtunk és elindultunk haza☺

Köszönjük szépen a megtiszteltetést, hogy mi képviselhettük a Bethlent! Egy élmény volt számunkra ez a 4 nap, csodás társaság és szuper hangulat volt! :)

 Szarka Rebeka és Jancsó Erika